Aimla mõis
Aimla mõis oli rüütlimõis Suure-Jaani kihelkonnas Viljandimaal. Aimla on Vana-Võidu kõrval üks Viljandimaa vanemaid mõisaid. Naabriteks olid Jaska ja Olustvere mõis ning Viljandi kihelkonna poolt Välgita ja Võidumaa (hiljem Uue- ja Vana-Võidu) mõis. Kuni 18. sajandi keskpaigani kuulus Aimla mõisale lisaks Aimla külale ka pool Immaküla. Aimla nimekuju on olnud läbi aegade erinev: Aijmal, Aimal, Aimall, Aimel, Haymuehle, Heymall, Aймелъ, Aймлa jne. August Wilhelm Hupeli andmetel oli 18. sajandi lõpus eestikeelne nimi Aimala mois.